

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestského zastupiteľstva v Starej Ľubovni**

**Číslo:** XXIII/2013

**Dňa:** 13.06.2013

**K bodu programu:** **č. 10**

**Názov materiálu: Návrh na zmenu v organizácii obchodných spoločností a príspevkovej organizácie Mesta Stará Ľubovňa**

**Materiál obsahuje**: Návrh uznesenia

Dôvodová správa

**Materiál predkladá:** Mgr. Rudolf Žiak

prednosta MsÚ

**Podpis: \_\_\_\_\_\_\_\_\_\_\_\_\_\_\_\_\_\_**

**Materiál vypracovali:** Mgr. Rudolf Žiak

prednosta MsÚ

**Návrh uznesenia**

Mestské zastupiteľstvo v Starej Ľubovni po prerokovaní predloženého materiálu

**b e r i e n a  v e d o m i e**

návrh 1. etapy transformácie obchodných spoločností a príspevkovej organizácie Mesta Stará Ľubovňa.

**Dôvodová správa**

V zmysle uznesenia MsZ č. 374 zo dňa 13.09.2012 bola príkazom primátora mesta č. 24/2012 menovaná komisia na účely zmeny organizácie a možného zlúčenia obchodných spoločností a príspevkovej organizácie Mesta Stará Ľubovňa.

Na rokovaní MsZ dňa 21.02.2013 boli predložené závery komisie:

1. Znížiť počet obchodných spoločností Mesta Stará Ľubovňa.

Navrhovaný model, ako dlhodobá vízia:

* jedna p. o. s možnosťou podnikania na zabezpečenie vykonávania verejnoprospešných činností Mesta
* jedna spol. s.r. o. na vykonávanie podnikateľských činností

1. Riešiť priestorové otázky – spoločný areál a spoločné využívanie objektov (doriešenie problému administratívnej budovy kúpou budovy).
2. Presťahovať p. o. VPS do areálu spol. s r. o. EKOS (úspora nákladov, spoločné využívanie strojového parku).
3. Navrhnúť možnosti využitia nadbytočných objektov.
4. Pokúsiť sa o vytvorenie združenia obcí na zabezpečenie zvozu a likvidácie odpadu formou príspevku.
5. Realizovať podrobnú pasportizáciu (zeleň, miestne komunikácie, verejné osvetlenie, cintoríny) a zaradiť ju medzi priority RPM na rok 2013.
6. Do organizačnej štruktúry novej p. o. začleniť spol. s r. o. MARMON, t. j. zrušiť spoločnosť od 1.1.2014,
7. Vyčleniť v rámci RPM zdroje na nákup techniky pre p. o. VPS.
8. Rozdeliť verejné služby na činnosti zabezpečované p. o. a v rámci podnikateľských aktivít.
9. Budúcnosť spol. s r. o. ĽMS na samostatnom aprílovom rokovaní MsZ.

Reorganizáciu je potrebné vykonať k 1.1.2014. V priebehu roka 2013 je potrebné pripraviť areál firmy spol. s r.o. EKOS na presťahovanie p. o. VPS. Presun činnosti v priebehu roka nie je možný z dôvodu ukončenia lízingových zmlúv do konca roka 2013 a nedostatočné vybavenie p. o. VPS technikou.

Uznesením MsZ č. 497 sa v časti B. uložilo prednostovi predložiť na júnové rokovanie mestského zastupiteľstva návrh na zmenu v organizácií obchodných spoločností a príspevkovej organizácie Mesta Stará Ľubovňa.

**Na základe záverov komisie boli realizované tieto aktivity:**

1. **Priestorové otázky**

Uznesením MsZ č. 506 sa schválilo uzavretie „Zmluvy o uzavretí budúcej zmluvy o prevode vlastníckeho práva nehnuteľnosti“ medzi I. SEMEX, a. s. a  EKOS, spol. s r. o. Podpisom tejto zmluvy sa vytvorili aj podmienky na presťahovanie p. o. VPS. Bola vykonaná obhliadka budovy a celého areálu spol. s r. o. EKOS za účasti riaditeľa p. o. VPS. V súčasnom období sa pripravujú podklady pre projekt rekonštrukcie objektu, aby sa vytvorili vhodné pracovné a skladovacie priestory. Na základe projektu bude potrebné schváliť finančné prostriedky na rekonštrukčné práce a zrealizovať stavebné práce tak, aby sa sťahovanie jednotlivých prevádzok VPS ukončilo do konca roka 2012. Presťahovaním p. o. VPS sa predpokladá úspora finančných prostriedkov vo výdavkovej časti, predovšetkým výdavky na energie, mzdy a s tým súvisiace odvody vo výške 70 000,-- € ročne.

1. **Spracovanie podrobnej pasportizácie mestskej zelene, miestnych komunikácií, verejného osvetlenia a mestských cintorínov**

Mestské zastupiteľstvo schválilo v rámci zmeny č. 2 Programového rozpočtu Mesta Stará Ľubovňa, rozpočtových organizácií a príspevkovej organizácie VPS na rok 2012 výdavky spojené s pasportizáciou hrobových miest na území mesta v sume 3 100,-- €. Pasportizácia cintorínov bude ukončená do konca roka 2013.

Finančné prostriedky na pasportizáciu zelene (Generel zelene) boli navrhované v rámci Rozvojového programu mesta na rok 2013 vo výške 12 000,-- €, ale pre nedostatok finančných prostriedkov nebolo schválené finančné krytie tejto akcie.

Rovnako nebola v rámci Programu rozvoja mesta na rok 2013 schválená ani finančná čiastka 15 000,-- € na aktualizáciu cestnej infraštruktúry. V rámci prípravy súťažných podkladov pre zákazku Stavebné úpravy miestnych komunikácií vo vlastníctve mesta Stará Ľubovňa bol vypracovaný Situačný náčrt MK mesta Stará Ľubovňa s výmerou MK, ktoré sa budú realizovať v rámci prvej etapy.

1. **Vyčleniť v rámci RPM finančné zdroje na nákup techniky pre p. o. VPS**

Na zasadnutí dňa 20.03.2013 uznesením MsZ č. 517 bolo schválené zvýšenie kapitálových výdavkov rozpočtu Program č. 2 - Samosprávne činnosti MsÚ o sumu **3 000,-- €** v  položke 0510 721001 Kapitálový transfer VPS na zakúpenie radlice v sume 2 460,-- € a čistiacej kefy v sume 468,-- €.

**Návrh jednotlivých etáp transformácie**

Cieľom transformácie je znížiť počet obchodných spoločností Mesta Stará Ľubovňa.

Na základe záverov komisie sa navrhuje model:

* jedna p. o. s možnosťou podnikania;
* jedna spol. s r. o.

Tento model bol chápaný ako dlhodobá vízia.

Pri transformácií jednotlivých obchodných spoločnosti je potrebné postupovať v súlade s platnou legislatívou, zohľadniť aké činnosti vykonávajú obchodné spoločnosti a príspevková organizácia pre Mesto, výsledky ich hospodárenia za posledné roky, ich personálne, priestorové a materiálno-technické vybavenie, ale aj možnosti získať finančné prostriedky v rámci grantových schém EÚ alebo zo štátneho rozpočtu.

Pri zohľadnení týchto faktorov navrhujeme v 1. etape transformácie **zlúčenie spol. s r. o. EKOS a p. o. VPS** a nie presun jednotlivých činnosti v priebehu roka.

V rámci toho je potrebné zabezpečiť:

* vyčísliť náklady spojené s presťahovaním p. o. VPS (vrátane nákladov na stavebné úpravy);
* pripraviť časový harmonogram prác týkajúcich sa stavebnej úpravy objektu;
* presťahovať p. o. VPS do priestorov spol. s r. o. EKOS;
* pripraviť návrh organizačnej štruktúry novej príspevkovej organizácie po zlúčení p. o. VPS a spol. s r. o. EKOS ku dňu 1.1.2014 a predložiť návrh zriaďovacej listiny na schválenie MsZ;
* prehodnotiť personálne obsadenie p. o. VPS a spol. s r. o. EKOS;
* pripraviť návrh rozpočtu na rok 2014;
* pripraviť plán nákupu novej techniky a vozidiel, vyčísliť výšku nákladov a navrhnúť spôsob finančného krytia;
* v oblasti pohľadávok a záväzkov podniknúť všetky kroky k tomu, aby tieto boli k 31.12.2013 delimitované do novej organizácie v reálnych výškach;
* vyčísliť predpokladanú úverovú zaťaženosť k 31.12.2013 a úverovú zaťaženosť na obdobie od 01.01.2014 v celkovej a ročnej výške;
* pripraviť rozsah a časový harmonogram zmien zmluvných vzťahov;
* pripraviť podklady pre návrh na výmaz spoločnosti.

**V rámci 2. etapy transformácie navrhujeme zlúčenie spol. s r. o. MARMON s novou príspevkovou organizáciou a prehodnotiť financovanie služieb poskytovaných spol. s r. o. ĽMS pre Mesto.**

**Očakávané ekonomické dopady zlúčenia p. o. VPS a spol. s r. o. EKOS**

* presťahovaním VPS do jednej budovy spol. s r. o. EKOS je možné získať úsporu výdavkov v oblasti na energie, mzdové výdavky a s tým súvisiace odvody a ostatné réžie predbežne v objeme cca 70 tis. €;
* nákupom novej techniky pre novú organizáciu pre činnosti, ktoré vykonávali VPS je možné dosiahnuť úsporu v oblasti výdavkov na opravy a údržbu zhruba vo výške 20 tis. €;
* zároveň je predpoklad dosiahnutia úspory výdavkov na pohonné hmoty v objeme cca 25 tis. €.   
    
  Spolu tieto úspory predstavujú sumu 115 tis. € ročne.

Pri reorganizácií je potrebné z dôvodu zníženia výdavkov Mesta a zabezpečenia dodržania podmienky, že príspevková organizácia môže vykonávať podnikateľskú činnosť maximálne do 50 % svojho celkového obratu presunúť likvidáciu odpadu a starostlivosť o zeleň pre mesto pod príspevok. Týmto krokom je možná úspora výdavkov Mesta v sume do 50 tis. €.

Celkové úspory by teda mohli dosiahnuť ročne výšku 165 tis. €.